Εκδίκηση με στιλ (ταινία, 2017)

Το ***Εκδίκηση με στιλ*** (πρωτότυπος τίτλος: *Going in Style*) είναι αμερικανική κωμωδία του 2017 σε σκηνοθεσία Ζακ Μπραφ και σενάριο Θίοντορ Μέλφι. Πρόκειται για ριμέικ της ταινίας του 1979 *Ληστές για κλάματα.* Στην ταινία πρωταγωνιστούν οι Μόργκαν Φρίμαν, Μάικλ Κέιν, Άλαν Άρκιν, Τζόι Κινγκ, Ματ Ντίλον, Κρίστοφερ Λόιντ, Αν Μάργκρετ και Τζον Ορτίς. Πρωταγωνιστές της ιστορίας είναι τρεις συνταξιούχοι (Φρίμαν, Κέιν και Άρκιν) που σχεδιάζουν να ληστέψουν μια τράπεζα όταν μαθαίνουν ότι οι συντάξεις τους ακυρώνονται.

Η ταινία έκανε πρεμιέρα στον κινηματογράφο SVA στις 30 Μαρτίου 2017 και κυκλοφόρησε στις Ηνωμένες Πολιτείες στις 7 Απριλίου 2017. Έλαβε μεικτές κριτικές από κριτικούς και απέσπασε 84 εκατομμύρια δολάρια παγκοσμίως έναντι ενός προϋπολογισμού 25 εκατομμυρίων δολαρίων.

## Πλοκή
Ο Τζο, ο Γουίλι και ο Άλμπερτ είναι τρεις ηλικιωμένοι πολίτες και διά βίου φίλοι που ζουν στη Νέα Υόρκη. Κατά τη διάρκεια ενός δυσάρεστου ραντεβού στην τράπεζα, ο Τζο γίνεται μάρτυρας μιας ληστείας που πραγματοποιείται από τρία άτομα που φορούν μαύρες μάσκες.

Στη διάρκεια της ληστείας, ο Τζο παρατηρεί ότι ο αρχηγός έχει στον λαιμό του ένα τατουάζ που παριστάνει έναν Μογγόλο πολεμιστή. Αυτό είναι το μόνο στοιχείο που θα μπορούσε να βοηθήσει την αστυνομία να εντοπίσει τον ένοχο. Ο άντρας συμπάσχει με τον Τζο όταν μαθαίνει την τρέχουσα οικονομική του κατάσταση που του έχει επιβληθεί από την τράπεζα. Οι ληστές φεύγουν παίρνοντας από 1,6 εκατομμύρια δολάρια.

Όταν η εταιρεία όπου εργάζονται οι τρεις φίλοι εξαγοράζεται, οι συντάξεις τους πέφτουν θύματα της αναδιάρθρωσης. Οι επιπτώσεις είναι ιδιαίτερα σκληρές για τον Τζο, ο οποίος ανακαλύπτει ότι ο ίδιος, η κόρη του Ρέιτσελ και η εγγονή του Μπρούκλιν, θα μείνουν άστεγοι σε λιγότερο από τριάντα ημέρες.

Ο Γουίλι ανακαλύπτει ότι είναι άρρωστος από νεφρική ανεπάρκεια στο τελικό στάδιο και χρειάζεται μεταμόσχευση. Απογοητεύεται ακόμη περισσότερο γιατί η οικονομική του κατάσταση τον αναγκάζει να έχει σχέση εξ αποστάσεως με την κόρη και την εγγονή του. Απελπισμένοι, οι τρεις φίλοι αποφασίζουν να ληστέψουν την τράπεζα που έχει αναλάβει τα συνταξιοδοτικά τους προγράμματα και να πάρουν πίσω ό,τι δικαιωματικά τους ανήκει.

Εμπνευσμένος από την εμπειρία της ληστείας, ο Τζο σκέφτεται την ιδέα. Στην αρχή, ο Άλμπερτ και ο Γουίλι τρομοκρατούνται, αλλά τελικά συμφωνούν όταν μαθαίνουν ότι η τράπεζά τους σκοπεύει να τους παρακρατήσει τις συντάξεις. Η προσπάθειά τους να κλέψουν για εξάσκηση κάποια πράγματα από ένα σουπερμάρκετ όπου εργάζεται η Άνι, με την οποία φλερτάρει ο Αλ, καταλήγει σε μια κωμική καταστροφή. Έτσι, η τριάδα απευθύνεται στον Πίτερ Μέρφι, πρώην γαμπρό του Τζο, και στη συνέχεια στον Χεσούς, επαγγελματία εγκληματία και ιδιοκτήτη καταστήματος κατοικίδιων ζώων, για να τους μάθει τα κόλπα. Σχεδιάζουν να χρησιμοποιήσουν το  τοπικό καρναβάλι ως κάλυψη.

Ο Τζο, ο Γουίλι και ο Άλμπερτ μεταμφιέζονται στην παρέα "Rat Pack" (Φρανκ Σινάτρα, Ντιν Μάρτιν και Σάμι Ντέιβις Τζούνιορ) και χρησιμοποιούν όπλα με άσφαιρα για να μην τραυματιστεί κανείς. Η ληστεία παραλίγο να πάει στραβά όταν ο Γουίλι πέφτει και ένα κοριτσάκι, η Λούσι, τραβάει μέρος από τη μάσκα του για να τον βοηθήσει να ανασάνει και βλέπει το ρολόι που φοράει που έχει πάνω μια μια φωτογραφία της εγγονής του. Μιλώντας της φιλικά, ο Γουίλι κάνει τη μικρή να φοβάται λιγότερο.

Η τριάδα καταφέρνει να πάρει πάνω από 2,3 εκατομμύρια δολάρια. Ωστόσο, σύντομα συλλαμβάνονται ως ύποπτοι από τον πράκτορα Χάμερ του FBI, καθώς ο διευθυντής του σουπερμάρκετ αναγνωρίζει το περπάτημα του Αλ στο βίντεο από τις κάμερες παρακολούθησης, αλλά και οι τρεις επιμένουν στο άλλοθί τους.

Ο Χάμερ βάζει τους τρεις τους μαζί με άλλους υπόπτους, σε μια ομάδα αναγνώρισης υπόπτων, προκειμένου να αναγνωρίσει η Λούσι τους ληστές. Η μικρή αρνείται να αναγνωρίσει τον Γουίλι, αφήνοντας τον Χάμερ αβοήθητο. Ο Γουίλι πάσχει από γενική νεφρική ανεπάρκεια και είναι κοντά στο θάνατο μέχρι που ο Αλ δέχεται να δωρίσει ένα νεφρό.

Ενώ μέρος των χρημάτων χρησιμοποιούνται για να βελτιωθεί η οικονομική κατάσταση των τριών φίλων, τα υπόλοιπα δίνονται στις οικογένειες, τους φίλους, τους συναδέλφους και τους γνωστούς τους στο άσυλο. Ο Τζο παίρνει τελικά στην εγγονή του το κουτάβι που της είχε υποσχεθεί αν έπαιρνε Α σε όλα τα μαθήματα στο σχολείο, ευγενική προσφορά του Χεσούς, ο οποίος αποκαλύπτεται ότι είναι ο αρχηγός της αρχικής ληστείας που είδε ο Τζο, και βοηθά στο ξέπλυμα των χρημάτων που έκλεψαν.

Το τατουάζ στο λαιμό του Χεσούς αποκαλύπτεται ότι ήταν ψεύτικο, από χένα, με σκοπό να παραπλανηθεί το FBI και η αστυνομία. Η ταινία τελειώνει στο γάμο του Αλ και της Άνι, καθώς οι τρεις φίλοι γιορτάζουν την καλή τους τύχη.

## Διανομή

* Μόργκαν Φρίμαν ως Γούλι Ντέιβις
* Μάικλ Κέιν ως Τζο Χάρντινγκ
* Άλαν Άρκιν ως Άλμπερτ Γκάρνερ
* Ματ Ντίλον ως ειδικός πράκτορας Άρλεν Χάμερ
* Αν Μάργκρετ ως Άνι Σαντόρι
* Κρίστοφερ Λόιντ ως Μίλτον Κάπτσακ
* Τζόι Κινγκ ως Μπρούκλιν Χάρντινγκ
* Άναμπελ Τσόου ως Λούσι
* Τζον Ορτίς ως Χεσούς Γκαρσία
* Πίτερ Σεραφίνοβιτς ως Πίτερ Μέρφι

## Παραγωγή

### Συμφωνία
Στις 12 Οκτωβρίου 2012, ανακοινώθηκε ότι η New Line Cinema και η Warner Bros. θα γύριζαν ένα ριμέικ της αστυνομικής κωμωδίας του 1979 *Ληστές για κλάματα*, σε σενάριο του Θίοντορ Μέλφι. Ο Ντόναλντ Ντε Λάιν ήταν στην παραγωγή της ταινίας με τον Τόνι Μπιλ, παραγωγό της αρχικής ταινίας, ως εκτελεστικό παραγωγό.

Στις 9 Ιανουαρίου 2013, ο Ντον Σκαρντίνο προσλήφθηκε για να σκηνοθετήσει την ταινία. Στις 19 Σεπτεμβρίου 2013, ο Μέλφι, ο οποίος έγραψε το σενάριο, συζητούσε με το στούντιο για τη σκηνοθεσία της ταινίας. Στις 19 Νοεμβρίου 2014, αποκαλύφθηκε ότι ο Ζακ Μπραφ διαπραγματευόταν τη σκηνοθεσία της ταινίας, αλλά δεν του είχε γίνει ακόμη πρόταση επίσημα. Στις 19 Νοεμβρίου 2014, ανακοινώθηκε ότι ο Μόργκαν Φρίμαν και ο Μάικλ Κέιν επιλέχθηκαν για να παίξουν τους πρωταγωνιστικούς ρόλους, ενώ ο Ντάστιν Χόφμαν ήταν επίσης υποψήφιος. Στις 9 Απριλίου 2015, ο Άλαν Άρκιν συμπλήρωσε το βασικό καστ. Στις 3 Αυγούστου 2015, εντάχθηκε στο καστ της ταινίας  η Τζόι Κινγκ για να υποδυθεί την εγγονή του χαρακτήρα του Κέιν.  Στις 10 Αυγούστου 2015, ο Ματ Ντίλον προστέθηκε στο καστ για να παίξει έναν πράκτορα του FBI ονόματι Χάμερ, που καταδίωκε τους τρεις ηλικιωμένους. Την ίδια μέρα, επιλέχθηκε η Αν Μάργκρετ για έναν, τότε, απροσδιόριστο ρόλο.

### Γυρίσματα
Τα γυρίσματα της ταινίας ξεκίνησαν στο Μπρούκλιν της Νέας Υόρκης, στις 3 Αυγούστου 2015. Γυρίσματα έγιναν και στην Αστόρια του Κουίνς.

### Σάουντρακ
Η ταινία περιλαμβάνει πρωτότυπη μουσική του συνθέτη Ρομπ Σίμονσεν, καθώς και τραγούδια από διάφορους καλλιτέχνες:

# "Memories Are Made of This" - Ντιν Μάρτιν
# "St. Thomas" – Σόνι Ρόλινς
# "Feel Right" – Μαρκ Ρόνσον & Mystikal
# "Hard to Handle" – Ότις Ρέντινγκ
# "Can I Kick It?" - A Tribe Called Quest
# "Hey, Look Me Over" - Τζέιμι Κάλουμ
# "Hallelujah I Love Her So" - Άλαν Άρκιν, Αν Μάργκρετ
# "Mean Old World" - Σαμ Κουκ
# "What a Diff'rence a Day Makes – Ντάινα Ουάσινγκτον

Άλλη μουσική που δεν περιλαμβάνεται στο σάουντρακ αλλά ακούγεται στην ταινία:

# "A Long Walk Out" - Λέσλι Μιλς
# "Yankee Doodle" – Λόρενς Φέλντμαν
# "Happy Birthday to You" – Κρίστοφερ Λόιντ, όλοι
# "Automatic" – Μπροκ Γουόλς, Μαρκ Γκόλντενμπεργκ
# "Higher Ground" – Στίβι Γουόντερ
# "Hey, Look Me Over" - Μόργκαν Φρίμαν, Μάικλ Κέιν και Άλαν Άρκιν
# "Sobre las Olas" – Γιουβεντίνο Ρόσας

## Κυκλοφορία
Το *Εκδίκηση με στιλ* κυκλοφόρησε στις 7 Απριλίου 2017.

### Εισπράξεις
Το *Εκδίκηση με στιλ* συγκέντρωσε 45 εκατομμύρια δολάρια στις Ηνωμένες Πολιτείες και τον Καναδά και 39,6 εκατομμύρια δολάρια σε άλλες περιοχές με παγκόσμια έσοδα 84,6 εκατομμυρίων δολαρίων, έναντι προϋπολογισμού 25 εκατομμυρίων δολαρίων. 

Στη Βόρεια Αμερική, η ταινία έκανε πρεμιέρα μαζί με τα *Στρουμφάκια: Το χαμένο χωριό* και *[[The Case for Christ]]* και προβλεπόταν να αποφέρει έσοδα περίπου 8 εκατομμυρίων δολαρίων από 3.061 αίθουσες το πρώτο της Σαββατοκύριακο. Τελικά, έβγαλε 4,2 εκατομμύρια δολάρια την πρώτη μέρα και 11,9 εκατομμύρια δολάρια το Σαββατοκύριακο, παίρνοντας την 4η θέση σε εισπράξεις.

### Κριτικές
Στο Rotten Tomatoes, η ταινία έχει βαθμολογία αποδοχής 47% με βάση 171 κριτικές, με μέση βαθμολογία 5,4/10. Ο ιστότοπος αναφέρει: "Παρά το σημαντικό ταλέντο των πραταγωνιστών του, το *Εκδίκηση με στιλ* έχει λίγο γέλιο και το παίζει πολύ συχνά εκ του ασφαλούς". Στο Metacritic, η ταινία έχει μέσο όρο βαθμολογίας 50 στα 100, με βάση 31 κριτικούς, υποδεικνύοντας "μεικτές ή μέσες κριτικές".

## Παραπομπές

## Εξωτερικοί σύνδεσμοι
*

Κατηγορία:Ταινίες παραγωγής Warner Bros.
Κατηγορία:Ταινίες παραγωγής New Line Cinema
Κατηγορία:Ταινίες γυρισμένες στη Νέα Υόρκη
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες με μουσική σύνθεση Ρομπ Σάιμονσεν
Κατηγορία:Αμερικανικές αστυνομικές κωμικές ταινίες
Κατηγορία:Ταινίες του 2017
Κατηγορία:Αγγλόφωνες ταινίες